Saksan taival MM-kisoissa oli tuskainen alusta asti ja lopputuloksena oli pelien päättyminen alkulohkoon. Kirvelevä tappio Korealle sinetöi hallitsevan maailmanmestarin kohtalon ja varmisti Meksikon sekä Ruotsin jatkamisen F-lohkosta.

Ennen keskiviikkoa kaikilla lohkon joukkueilla oli vielä mahdollisuus edetä pudotuspeleihin. Saksan leirissä jouduttiin seuraamaan kahden muun joukkueen kohtaamista tiukasti, sillä se tarvitsi siitäkin suosiollisen tuloksen edetäkseen 16 parhaan joukkoon.

Ruotsin 3-0-voitto Meksikosta tarkoitti sitä, että 1-0-voittokin olisi riittänyt Saksan kakkospaikkaan. Tällä ei kuitenkaan ollut väliä, sillä Saksa ei kyennyt maalintekoon lainkaan.

Joachim Löwin miehistöllä oli aiempien otteluiden tapaan vaikeuksia saada pallonhallinnasta huolimatta palloa hallitusti rangaistusalueelle. Vähäisissä tilanteissa viimeistely ontui tai korealaismaalivahti Huin-woo Cho ennätti pallon tielle.

Saksan rynnistys kääntyi lopulta täysin väärään suuntaan, kun Korea iski aivan ottelun viimeisillä minuuteilla. Kim Yeong-gwangin osuma hylättiin aluksi paitsiona, mutta videotarkistus käänsi tuomion. Lisäajan kuudennella minuutilla Korea iski vielä nöyryyttävän toisen niitin, kun Saksan maalivahti Manuel Neuer seikkaili kaukana maaliltaan. Son Heung-min sai viimeistellä 2-0-loppulukemat tyhjään verkkoon.

Saksa ei ole koskaan aiemmin pudonnut MM-kisoista jo alkulohkovaiheessa. Se hävisi avausottelunsa Meksikolle, mutta kaivoi viime hetkillä voiton Ruotsista. Kuoleman lohkoksi nimetyssä F-lohkossa kolme pistettä eivät kuitenkaan riittäneet jatkoon.

Ruotsi voitti lohkon ennen Meksikoa. Korea oli kolmas ja Saksa hännänhuippu.

Tähän artikkeliin Voitto-robotti teki tilasto- ja tapahtumagrafiikat ja ihmistoimittaja tekstit. Kerro meille mitä mieltä olet siitä ja miten haluaisit meidän kehittävän artikkeleita. Vastaa lyhyeen kyselyyn täällä (siirryt toiseen palveluun) (siirryt toiseen palveluun).